KIRJALLINEN KYSYMYS P-3742/02 esittäjä(t): Gabriele Stauner (PPE-DE) komissiolle. Eturistiriidat.



Virallinen lehti nro 161 E , 10/07/2003 s. 0136 - 0137



KIRJALLINEN KYSYMYS P-3742/02 esittäjä(t): Gabriele Stauner (PPE-DE) komissiolle (12. joulukuuta 2002) Aihe: Eturistiriidat Voiko komissio vahvistaa, että Luxemburgissa kotipaikkaansa pitävä yhdistys Asbl Eurocost on sekaantunut vakaviin säännönvastaisuuksiin (taseiden manipulointi, hankkeiden kaksin- ja kolminkertainen rahoitus, tietotekniikkalaitteiden varastaminen), jotka ovat aiheuttaneet yhteisön talousarviolle yli miljoonan euron suuruisen vahingon? Voiko komissio vahvistaa, että nämä säännönvastaisuudet tulivat ilmi jo vuoden 2000 alussa tarkastuksesta vastaavan komission pääosaston virkamiesten tekemän tarkastuksen yhteydessä ja että asia siirtyi Luxemburgin oikeusviranomaisille vasta kesällä 2002? Voiko komissio kertoa, milloin tarkastuksen pääosaston kertomus toimitettiin varainhoidon valvonnasta vastaavalle komissaarille ja mihin toimiin hän sitten ryhtyi? Voiko komissio toimittaa parlamentille kopion kyseisestä kertomuksesta? Voiko komissio vahvistaa, että Eurostatin pääjohtaja oli Asbl Eurocostin perustajajäsen ja väliaikainen puheenjohtaja ja huolehti siitä, että Eurocost sai yli kymmenen vuoden ajan tukea yhteisön talousarviosta? Voiko komissio kertoa, oliko komission pääjohtajan aktiivinen jäsenyys yhteisön talousarviosta huomattavat määrät tukea saaneessa yhdistyksessä yhteensopiva komission niiden sääntöjen kanssa, jotka koskevat eturistiriitojen välttämistä? Aikooko komissio vetää Eurostatin pääjohtajan vastuuseen veronmaksajille aiheutuneen vahingon korvaamiseksi? Oliko Eurostatin pääjohtaja mukana myös muiden sellaisten yritysten tai yhdistysten toiminnassa, jotka ovat saaneet tukea yhteisön talousarviosta? Jos oli, missä? Pedro Solbes Miran komission puolesta antama vastaus (17. helmikuuta 2003) Eurostatin sisäisen tarkastuksen ja komission varainhoidon valvonnasta vastaavan pääosaston (DG Financial Control, jonka englanninkielinen nimi tuolloin oli DG AUDIT) yhteisestä aloitteesta vuoden 2000 ensimmäisellä neljänneksellä suoritetussa tarkastuksessa todettiin useita väitettyjä säännönvastaisuuksia, jotka liittyvät yhteisön talousarvioista EU:n sisällä ja ulkopuolella sovellettavien korjauskertoimien laskentaa varten myönnettyjen avustussopimusten toteuttamiseen. Tarkastuksessa komissio määrättiin antamaan 1 009 000 euron suuruinen perintämääräys. Komissio antoikin sen 19. toukokuuta 2000. Sen perusteella ei ole kuitenkaan vielä saatu suoritusta, koska Eurocost ASBL on edelleen selvitystilassa. Eurostatin tarkastuskertomus annettiin 28. maaliskuuta 2000 ja Eurostatin pääjohtaja lähetti sen Euroopan petostentorjuntavirastolle OLAFille 31. maaliskuuta 2000. Rikosoikeudelliset tutkimukset Luxemburgissa ovat kesken, joten OLAF ei halua tässä vaiheessa kommentoida asiaa. Varainhoidon valvonnasta vastaavan pääosaston menettelyihin on kuulunut, että yhteisön tukia koskevat valvontakertomukset lähetetään toimivaltaiselle pääosastolle ja petosta epäiltäessä myös OLAFille. Yleistä sääntöä siitä, että kertomus olisi lähetettävä varainhoidon valvonnasta vastaavalle komission jäsenelle ei ole. Tässä tapauksessa varainhoidon valvonnasta vastaavan pääosaston laatima tarkastuskertomus lähetettiin 10. huhtikuuta 2000 sekä ESTATille että OLAFille. Komissio ei automaattisesti toimita sisäisen tarkastuksen kertomuksia Euroopan parlamentille. Jos parlamentti kuitenkin esittää tällaisen pyynnön virallisesti, komissio käsittelee sen voimassa olevien sääntöjen ja menettelyjen mukaisesti. Komissio vahvistaa tiedon siitä, että Eurostatin pääjohtaja oli Eurocost ASBL:n perustajajäseniä ja ollessaan Eurostatin pääjohtajan virassa toimi sen puheenjohtajana vuoden 1989 toisen vuosipuoliskon aikana. Eurocost perustettiin sen jälkeen, kun komissio oli tehnyt päätöksen ulottaa korjauskertoimien soveltaminen kaikkiin maihin, joissa komission virkamiehiä on palkattuna, antamatta tehtävää varten kuitenkaan lisähenkilöresursseja. Tehtävä päätettiin hoitaa myöntämällä sitä varten avustuksia, joiden tarkoituksena oli varmistaa henkilöstösääntöjen mukaisten EU:n sisällä ja ulkopuolella sovellettavien korjauskertoimien laskenta. Komission 22. heinäkuuta 1998(1) antamassa tiedonannossa määriteltiin näihin sopimuksiin sovellettavat säännöt. Eurostat noudatti komission tiedonantoa ja totesi selkeästi vuoden 1999 alussa Eurocost ASBL:n kanssa tekemässään avustussopimuksessa, että kyse on viimeisestä vuosittain tehtävästä avustussopimuksesta. Komissio antoi 16. marraskuuta 1993 hyväksytyssä tiedonannossaan(2) valvontaa koskevat suuntaviivat osallistumiselleen yksityisoikeudellisten yksiköiden toimintaan todettuaan siihen liittyvät riskit, kuten mahdolliset eturistiriidat. Komissio laati suuntaviivojen antamisen jälkeen luettelon yksityisoikeudellisista yksiköistä, joiden toiminnassa komissio oli mukana, ja kävi luettelon läpi tapauskohtaisesti. Tarkastelun jälkeen komissio päätti antaa tilastotoimistolle luvan olla mukana Eurocost ASBL:ssä, mutta päätti samalla, että osallistumisesta luovuttaisiin vähitellen (komission päätös, tehty 17. lokakuuta 1995(3)). Eurostatin pääjohtaja erosi tehtävästään Eurocost ASBL:ssä huhtikuussa 1997. Tässä vaiheessa käytettävissä olevien tietojen mukaan Eurostatin pääjohtajan aseman ja Eurocost ASBL:n väitettyjen säännönvastaisuuksien välillä ei ole todettu mitään yhteyttä. Koska Eurostatin pääjohtaja kuului Eurocost ASBL:n perustajajäseniin, hän sai kutsun Eurocostin yleiskokoukseen ja osallistui niihin vuoteen 1997 asti. Hänellä ei ollut Eurocost ASBL:ssä johtoasemaa. Eurostatin pääjohtaja oli yhdessä jäsenvaltioiden tilastovirastojen pääjohtajien kanssa virkansa puolesta myös CESD-Communautaire -koulutuskeskuksen (Centre européen de formation des statisticiens économistes des pays en voie de développement/kehitysmaiden talousalan tilastotieteilijöiden eurooppalainen koulutuskeskus) jäsen. Hän osallistui koulutuskeskuksen yleiskokoukseen aina vuoteen 1997 asti. Eurostatin pääjohtajana hän oli myös CESD-Madridin, CESD-Lissabonin ja CESD-Rooman perustajajäseniä ja osallistui niihin vuoteen 2000 asti. (1) SEC(98) 1217. (2) SEC(94) 389. (3) SEC(95) 1684.